Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Julkisia palveluhankintoja koskevien sopimusten tekomenettelyt – Direktiivi 92/50 – Soveltamisala

(Neuvoston direktiivin 89/665 1 artikla; neuvoston direktiivi 92/50)

2. Jäsenvaltioiden lainsäädännön lähentäminen – Julkisia tavaranhankintoja ja rakennusurakoita koskeviin sopimuksiin liittyvät muutoksenhakumenettelyt – Direktiivi 89/665 – Soveltamisala

(Neuvoston direktiivi 89/665)

3. Yhteisön oikeus – Periaatteet – Oikeus tehokkaaseen oikeussuojaan – Muun viranomaisen kuin hankintaviranomaisen päätös, jolla voi olla vaikutusta julkista hankintaa koskevaan menettelyyn

(Neuvoston direktiivi 89/665)

Tiivistelmä

1. Sekamuotoinen sopimus, jonka pääasiallinen kohde on se, että yritys hankkii 49 prosentin osuuden julkisen yrityksen pääomasta, ja jonka pääasialliseen kohteeseen liittyy erottamattomasti palvelujen ja rakennusurakoiden suorittaminen liitännäisenä sopimuksen kohteena, ei kokonaisuutena tarkasteltuna kuulu julkisia hankintoja koskevien direktiivien soveltamisalaan.

Sellaisen sekamuotoisen sopimuksen tapauksessa, jonka eri osat liittyvät erottamattomalla tavalla toisiinsa ja muodostavat näin jakamattoman kokonaisuuden, kyseistä liiketoimea on tarkasteltava yhtenä kokonaisuutena sen luonnehtimiseksi oikeudellisesti ja sitä on arvioitava sen pääasiallisena kohteena olevaan osaan tai sopimuksen hallitsevaan osatekijään sovellettavien säännösten perusteella riippumatta siitä, kuuluuko sekamuotoisen sopimuksen pääasiallisena kohteena oleva osa julkisia hankintoja koskevien direktiivien soveltamisalaan.

Osakkeiden luovuttaminen tarjoajalle osana julkisen yrityksen yksityistämistä ei kuitenkaan kuulu julkisia hankintoja koskevien direktiivien soveltamisalaan.

(ks. 48, 49, 59 ja 62 kohta sekä tuomiolauselman 1 kohta)

2. Julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetun direktiivin 89/665 sisällöstä käy ilmi, että sillä tavoiteltu suojelu koskee hankintaviranomaisten toimia tai laiminlyöntejä. Niinpä muun viranomaisen kuin hankintaviranomaisen päätöksiä koskevat asiat eivät kuulu mainitulla direktiivillä käyttöön otetun muutoksenhakujärjestelmän soveltamisalaan.

(ks. 67 ja 69 kohta)

3. Unionin oikeus, erityisesti oikeus tehokkaaseen oikeussuojaan, on esteenä kansalliselle säännöstölle, tulkittuna siten, että tilapäisen yhteenliittymän, joka on osallistunut tarjoajana julkista hankintaa koskevaan sopimuksentekomenettelyyn, jäsenillä ei ole mahdollisuutta vaatia itsenäisesti korvausta vahingosta, jonka ne ovat yksin kärsineet sellaisen päätöksen seurauksena, jonka on tehnyt asiaan sovellettavien kansallisten säännösten perusteella tähän menettelyyn osallistuva hankintaviranomaisesta erillinen viranomainen ja joka voi vaikuttaa menettelyn kulkuun.

Muun viranomaisen kuin hankintaviranomaisen päätöksiä koskevat asiat eivät tosin kuulu julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta annetulla direktiivillä 89/665 käyttöön otetun muutoksenhakujärjestelmän soveltamisalaan.

Jos kuitenkin tällaisen viranomaisen päätöksillä voi olla vaikutusta julkista hankintaa koskevan sopimuksentekomenettelyn kulkuun tai jopa sen ratkaisuun siten, että ne voivat johtaa jonkin tarjoajan sulkemiseen menettelyn ulkopuolelle, nämä päätökset eivät ole merkityksettömiä aihealuetta koskevan unionin säännöstön oikean soveltamisen kannalta. Silloin, kun asiaa koskevia yhteisön säännöksiä ei ole annettu, kunkin jäsenvaltion asiana on määrittää toimivaltaiset tuomioistuimet ja antaa menettelysäännöt sellaisia oikeussuojakeinoja varten, joilla pyritään turvaamaan yksityisillä unionin oikeuden perusteella olevat oikeudet. Nämä menettelysäännöt eivät saa kuitenkaan olla epäedullisempia kuin ne, jotka koskevat samankaltaisia menettelyitä jäsenvaltion sisäiseen oikeusjärjestykseen perustuvien oikeuksien suojaamiseksi (vastaavuusperiaate), eivätkä ne saa olla sellaisia, että unionin oikeusjärjestyksessä vahvistettujen oikeuksien käyttäminen on käytännössä mahdotonta tai suhteettoman vaikeaa (tehokkuusperiaate).

(ks. 69, 70, 74 ja 80 kohta sekä tuomiolauselman 2 kohta)